Doi bărbați din Tureac sunt cercetați de polițiști, după ce au furat 100 litri de motorină și trei acumulatori auto de pe două utilaje parcate în Mureșenii Bârgăului, ce aparțin unui bărbat din Beclean. Prejudiciul a fost recuperat.
Potrivit IPJ Bistrița-Năsăud, la data de 11 martie, în urma cercetărilor și probatoriului administrat într-un dosar penal întocmit pentru furt, polițiștii Secției 2 Poliție Rurală Prundu Bârgăului au identificat doi bărbați de 23, respectiv 38 de ani, din Tureac, bănuiți de comiterea faptei.
"Din investigațiile efectuate până în prezent, a reieșit faptul că, în perioada 27 noiembrie 2023 – 4 decembrie 2023, cei doi ar fi sustras cantitatea de 100 de litri de motorină și trei acumulatori auto de pe două utilaje parcate în Mureșenii Bârgăului.
Prejudiciul, estimat ca fiind de aproximativ 2.500 de lei, a fost recuperat și restituit păgubitului, un bărbat din Beclean", a precizat sursa citată.
Cercetările în acest caz sunt continuate de către polițiștii Secției 2 Poliție Rurală Prundu Bârgăului, în vederea clarificării cauzei sub toate aspectele.